MT Il-Ġurnal Uffiċjali tal-Unjoni Ewropea C 434/11

Opinjoni tal-Kumitat Ekonomiku u Soċjali Ewropew dwar “Analiżi tat-trasparenza, il-metodoloġija u r-riżorsi tal-valutazzjonijiet tal-impatt u l-evalwazzjonijiet li l-Kummissjoni Ewropea qed tniedi biex titjieb il-kwalità tal-leġislazzjoni Ewropea”

(Opinjoni fuq inizjattiva proprja)

(2017/C 434/02)

Relatur: Denis MEYNENT

Deċiżjoni tal-Assemblea Plenarja 26.1.2017 Bażi legali Artikolu 29(2) tar-Regoli ta’ Proċedura (Opinjoni fuq inizjattiva proprja) Sezzjoni kompetenti Sezzjoni Speċjalizzata għas-Suq Uniku, il-Produzzjoni u l-Konsum Adottata fis-sezzjoni 5.9.2017 Adottata fil-plenarja 20.9.2017 Sessjoni plenarja Nru 528 Riżultat tal-votazzjoni (favur/kontra/astensjonijiet) 142/0/5

1. Konklużjonijiet u rakkomandazzjonijiet

1.1 Il-Kumitat ifakkar li l-għan ewlieni tal-programm REFIT (1) huwa t-titjib tal-kwalità u l-effiċjenza tal-leġislazzjoni Ewropea u l-iżvilupp ta’ regolamenti sempliċi, li jinftiehmu u li jkunu konsistenti, mingħajr ma jiġu kompromessi l-għanijiet strateġiċi tal-politiki tal-UE li diġà ġew stabbiliti u mingħajr ma jittieħdu azzjonijiet li jagħmlu ħsara lill-protezzjoni taċ-ċittadini, tal-konsumaturi, tal-ħaddiema u tad-djalogu soċjali, jew tal-ambjent (2). Ir-regolamentazzjoni Ewropea hija fattur ta’ integrazzjoni essenzjali. Jekk tkun proporzjonata kif xieraq, hija garanzija ta’ protezzjoni, ta’ promozzjoni tal-leġislazzjoni Ewropea u ta’ sigurtà legali importanti għall-atturi u ċ-ċittadini Ewropej kollha (3).

1.2 Minkejja l-progress li sar s’issa, partikolarment taħt l-influwenza tal-ħidma tal-Bord tal-Iskrutinju Regolatorju (RSB), il-Kumitat jixtieq li l-ekosistema Ewropew fil-qasam tal-valutazzjoni tal-impatt tiżviluppa iżjed biex tissaħħaħ il-kwalità u tiġi promossa l-integrazzjoni tas-soċjetà ċivili organizzata fit-tfassil u l-implimentazzjoni tal-leġislazzjoni.

1.3 Għaldaqstant huwa essenzjali li: — l-ispeċifikazzjonijiet tal-istudji preliminari jew komplementari jkunu trasparenti, aċċessibbli, pluralisti u jħeġġu l-iżvilupp ta’ xenarji alternattivi li juru b’mod ċar il-konsegwenzi reali tal-għażliet differenti possibbli; — reġistru Ewropew tal-valutazzjonijiet tal-impatt kif ukoll id-data rilevanti kollha disponibbli (xjentifika, statistika, eċċ.), inkluża l-fehma tal-partijiet interessati, ikunu faċilment disponibbli u aċċessibbli bil-lingwi l-oħra tal-UE, b’mod partikolari s-sommarji eżekuttivi tal-valutazzjonijiet tal-impatt; — tiġi żgurata n-natura bilanċjata tal-valutazzjonijiet tal-impatt ta’ kull proposta leġislattiva billi d-dimensjonijiet ekonomiċi, soċjali u ambjentali, inklużi dawk għall-SMEs u l-mikrointrapriżi, jingħataw l-importanza kollha li jistħoqqilhom.

1.4 Il-Kumitat huwa favur approċċ kwalitattiv li jiffunzjona b’mod ugwali għall-analiżi kwantitattiva u jqis il-benefiċċji mistennija mil-leġislazzjoni.

1.5 Il-Kumitat jitlob lill-Kummissjoni biex tibqa’ attenta u tikkontrolla li t-tnaqqis tal-piżijiet regolatorji u amministrattivi ma jnaqqasx l-effettività u l-kwalità globali tal-politiki tal-Unjoni, speċjalment fl-oqsma soċjali u ambjentali, tal-protezzjoni tal-konsumatur u fir-rigward tal-SMEs u tal-mikrointrapriżi.

1.6 Fl-aħħar nett, bħala parti mill-valutazzjoni tal-impatt, il-Kumitat jixtieq: — li jiġi segwit approċċ metodoloġiku konverġenti bejn il-Parlament Ewropew, il-Kunsill u l-Kummissjoni dwar il-valutazzjoni tal-impatt, li jista’ jiġi kondiviż mal-korpi konsultattivi biex tiġi ffaċilitata l-ħidma rispettiva tal-istituzzjonijiet u tippermetti l-formulazzjoni ta’ emendi u Opinjonijiet; — li l-kontribut tal-Kumitat fil-monitoraġġ tal-kwalità tisssaħħaħ billi jitħalla jivvaluta ċerti valutazzjonijiet tal-impatt, mill-perspettiva metodoloġika u mil-lat tad-dimensjonijiet soċjali, ekonomiċi jew territorjali. F’dan ir-rigward, il-Kumitat jinsisti li l-Artikolu 9 tat-TFUE jitqies sistematikament b’mod konkret; — li jsiru skambji regolari mal-RSB dwar il-metodi tal-valutazzjoni tal-impatt (VI) u l-aħjar prattiki, b’mod partikolari fil-qasam tal-impjieg u tal-koeżjoni territorjali jew li jkollhom impatt fuq l-SMEs u l-mikrointrapriżi.

2. Introduzzjoni

2.1 Il-valutazzjoni tal-impatt hija ppreżentata bħala approċċ ta’ analiżi kontinwa u kritika tal-effetti, pożittivi u negattivi, tal-abbozzi ta’ regolamentazzjoni tal-UE, fil-livell ekonomiku, soċjali u ambjentali. Ħmistax-il sena wara t-tnedija tagħha, il-VI saret element fundamentali tal-aġenda tal-UE “Regolamentazzjoni Aħjar”.

2.2 Is-sistema tal-VI li topera fl-istadju bikri ħafna taċ-ċiklu tal-politika. Il-VI tippreċedi kwalunkwe inizjattiva ġdida li tkun suxxettibbli li jkollha impatt ekonomiku, ambjentali u soċjali. Jitwettqu b’mod regolari wkoll evalwazzjoni u kontroll tal-idoneità (“fitness check”) tal-leġislazzjoni eżistenti jew tal-politiki tal-Unjoni. L-istadju tal-valutazzjoni tal-impatt tal-bidu (“inception impact assessment”) jindirizza l-elementi prinċipali tal-valutazzjoni tal-impatt filwaqt li jixtarr it-tipi differenti ta’ alternattivi (mill-istatus quo sal-armonizzazzjoni sħiħa). Imbagħad issir il-valutazzjoni tal-impatt innifisha. L-abbozz ta’ valutazzjoni jiġi eżaminat mill-RSB. Wara l-fażi tal-implimentazzjoni tal-leġislazzjoni, issir evalwazzjoni tal-effettività, l-effiċjenza, ir-rilevanza u l-valur miżjud tal-UE tal-leġislazzjoni kkonċernata. L-RSB imbagħad jeżamina l-evalwazzjonijiet ewlenin tal-leġislazzjoni tal-UE. Il-kunċett ta’ “Regolamentazzjoni Aħjar” huwa għalhekk preżenti fl-istadji kollha tal-proċedura. Il-proċess huwa dejjem iżjed miftuħ għall-partijiet interessati, f’kull stadju, permezz ta’ bosta mekkaniżmi ta’ konsultazzjoni.

2.3 Il-Ftehim Interistituzzjonali dwar it-Tfassil Aħjar tal-Liġijiet (FII) ta’ Mejju 2015 (4) jirrifletti l-pożizzjoni komuni tat-tliet istituzzjonijiet dwar il-FII. Fid-dawl tal-progress miksub, il-Kumitat silet żewġ tagħlimiet ewlenin: — in-nuqqas ta’ metodoloġija komuni: kull istituzzjoni hija responsabbli għad-definizzjoni tal-metodu proprju tagħha ta’ evalwazzjoni, minkejja li l-VI tal-Kummissjoni għandha dejjem tipprovdi l-bażi għall-ħidma bil-għan li jkun hemm approċċ konverġenti; — l-impenn li l-Kunsill u l-Parlament iwettqu valutazzjoni tal-impatt qabel it-tressiq ta’ emendi “sostanzjali”, meta dan jitqies meħtieġ.

2.4 L-RSB twaqqaf f’Mejju 2015, u ħa kważi sentejn biex ikun komplet. Għandu awtorità msaħħa u responsabbiltajiet wiesgħa li jinkludu l-kontroll tal-kwalità tal-proġetti tal-VI, tal-kontroll tal-idoneità u tal-evalwazzjonijiet ewlenin tal-leġislazzjoni eżistenti tal-UE (5). Il-professjonalizzazzjoni tal-RSB għamilitha inqas possibbli li ma jiġux ikkunsidrati l-impatti soċjali u ambjentali. L-RSB analizza 60 VI fl-2016 li minnhom 25, jiġifieri 42 %, irċevew opinjoni negattiva inizjali li obbligat lill-awturi tagħhom iressquha mill-ġdid quddiem il-kumitat. Bħalissa, il-Kumitat jillimita l-Opinjonijiet tiegħu għall-valutazzjoni tal-impatt. Fil-futur, jista’ jikkunsidra b’mod siewi l-mod li bih il-proposta leġislattiva tirrifletti l-valutazzjoni tal-impatt u jqis dan il-fatt.

3. Evalwazzjoni tal-proċess tal-VI

3.1 Valutazzjoni multidimensjonali tal-impatt

3.1.1 Il-VI hija bbażata fuq sett ta’ kriterji u testijiet li jikkonċernaw b’mod partikolari l-impatti: — ekonomiċi, soċjali u ambjentali; — fuq il-konsumaturi; — fuq l-intrapriżi ż-żgħar u l-mikrointrapriżi; — fuq il-kummerċ u l-investiment internazzjonali; — fuq il-piż amministrattiv u regolatorju; — fil-qasam tas-sussidjarjetà u tal-proporzjonalità; — fil-livell tal-koeżjoni reġjonali u territorjali.

3.1.2 Il-valutazzjonijiet tal-impatt tal-Kummissjoni huma, fil-prinċipju, ta’ natura integrata li jkopru, għal kull każ, l-impatti ekonomiċi, soċjali u ambjentali l-aktar sinifikanti u rilevanti.

3.1.3 Matul is-snin, il-Kunsill u, xi drabi, il-PE żiedu kriterji addizzjonali: — test dwar id-dimensjoni esterna tal-kompetittività (“competitiveness proofing”); — test dwar ir-rispett tad-drittijiet fundamentali; — test dwar il-kompatibbiltà tal-proposti mal-ekonomija diġitali; — test dwar ir-rispett tal-prinċipju tal-innovazzjoni.

3.1.4 Dawn il-kriterji differenti jobbligaw lill-Kummissjoni tibbilanċja l-għanijiet jew il-preokkupazzjonijiet differenti billi: telenka l-kriterji skont ordni ta’ preċedenza; tiddeċiedi li tali kriterju għandu jieħu preċedenza fuq l-oħrajn bħala l-kriterju deċiżiv jew il-kriterji deċiżivi; u tarbitra l-għażliet tal-politika fil-konfront ta’ kriterji li jikkompetu ma’ xulxin: — is-sussidjarjetà versus l-armonizzazzjoni; — il-kompetittività versus il-protezzjoni soċjali u l-kwalità tal-impjieg; — il-prinċipju tal-prekawzjoni versus il-prinċipju tal-innovazzjoni, eċċ.

3.1.5 L-istudju dwar is-sistema tal-VI tal-Kummissjoni li sar fl-2007 minn The Evaluation Partnership (TEP) (6), konsulent privat Brittaniku, identifika għadd ta’ nuqqasijiet, b’mod partikolari fl-oqsma tal-protezzjoni soċjali u ambjentali. Skont TEP, il-kwalità fqira tal-VI kienet dovuta għal żbalji fil-perjodu ta’ żmien magħżul, fil-mekkaniżmi ta’ kontroll tal-kwalità tal-evalwazzjonijiet, fin-nuqqas ta’ monitoraġġ u ta’ assistenza tal-VI (taħriġ, koordinazzjoni, data inkompleta jew nieqsa, eċċ.). Fl-2010, il-Qorti tal-Awdituri kkonkludiet li “fil-prattika, il-ħidma tal-VI tal-Kummissjoni kienet asimmetrika kemm bejn it-tliet pilastri kif ukoll bejn l-ispejjeż u l-benefiċċji” (7).

3.1.6 F’dan ir-rigward, il-Kumitat itenni t-talba tiegħu li l-Artikolu 9 tat-Trattat dwar il-Funzjonament tal-Unjoni Ewropea (8) jiġi sistematikament użat bħala bażi tal-ħidma ta’ evalwazzjoni (9).

3.2 Is-sett ta’ għodda għal “Regolamentazzjoni Aħjar” (10) fir-rigward tal-protezzjoni soċjali u tal-impjieg

3.2.1 Il-Kummissjoni żviluppat “sett ta’ għodda” fil-Komunikazzjoni tagħha (11) tad-19 ta’ Mejju 2015 dwar Regolamentazzjoni Aħjar. Dan is-sett ta’ għodda joffri gwida dettaljata tal-VI permezz ta’ 59 strument (għodod, kriterji, testijiet, eċċ.) sabiex jgħinu lill-Kummissjoni, iżda wkoll lill-awtoritajiet kompetenti tal-Istati Membri.

3.2.2 Fost id-59 strument propost, tnejn minnhom jinteressaw lill-KESE b’mod partikolari. Dawn huma l-għodda nru 7 (“requirements for social partner initiatives” rekwiżiti fir-rigward tal-inizjattivi tal-imsieħba soċjali) u l-għodda nru 25 (“employment, working conditions, income distribution and inequality” – impjieg, kundizzjonijiet tax-xogħol, distribuzzjoni tad-dħul u inugwaljanzi).

3.2.3 Fil-fatt, dawn l-għodod jidhru pjuttost bħala lista indikattiva ta’ mistoqsijiet li jinqalgħu f’każ ta’ inizjattiva li tiżvela impatt soċjali jew fuq l-impjieg. Il-mistoqsijiet huma ġenerali, newtrali u ftit li xejn jispiraw. Għalhekk, l-għodda nru 25 tagħmel, fost l-oħrajn, il-mistoqsijiet li ġejjin: — l-għażla twassal għall-ħolqien dirett ta’ impjiegi jew għal telf ta’ impjiegi f’setturi speċifiċi, professjonijiet, livelli ta’ ħiliet, reġjuni, pajjiżi (jew taħlita tagħhom) b’konsegwenzi għal gruppi soċjali u/jew speċifiċi? Liema?; — l-għażla taffettwa direttament jew indirettament il-protezzjoni tal-impjieg, speċjalment il-kwalità tal-kuntratti tax-xogħol, ir-riskju ta’ xogħol mhux iddikjarat jew l-impjieg indipendenti falz?; — l-għażla ser ikollha impatt fuq l-inugwaljanzi u d-distribuzzjoni tad-dħul u l-ġid fl-Unjoni jew f’parti minnha?

3.2.4 Dawn il-mistoqsijiet jammontaw ta’ spiss għal deskrizzjoni ta’ sensiela ta’ konsegwenzi potenzjali, negattivi u pożittivi. Huma ftit li xejn jipprovdu inċentiv biex jiġu żviluppati analiżijiet iżjed fil-fond f’dak li jirrigwarda l-kwalità jew il-volum tax-xogħol b’mod partikolari.

3.2.5 Barra minn hekk, jidher li, f’ċerti każijiet, il-kriterji soċjali u ambjentali mhumiex inklużi b’mod sistematiku u komprensiv fil-VI tal-Kummissjoni, u dan għal diversi snin (12), anke jekk il-Kummissjoni ssostni, min-naħa tagħha, li din tqis l-impatti soċjali f’70 % tal-VI u tal-impatti ambjentali f’45 % tal-każijiet.

3.3 Niċċaraw il-metodoloġija tal-Kummissjoni

3.3.1 Id-direttorati ġenerali (DĠ) huma responsabbli għall-metodi analitiċi u l-mudelli li fuqhom jibbażaw ruħhom is-servizzi tal-Kummissjoni biex jiżviluppaw il-proposti leġislattivi tagħhom. Fil-biċċa l-kbira tal-każijiet, id-direttorati ġenerali jwettqu l-valutazzjonijiet tal-impatt internament abbażi ta’ linji gwida dwar il-VI1 (13) u s-“sett ta’ għodda”. F’ċerti każijiet, id-DĠ kkonċernat jagħmel użu minn konsulent estern magħżul abbażi ta’ proċedura miftuħa u trasparenti, sabiex japprofondixxi punt partikolari tal-VI.

3.3.2 Mit-total tad-59 għodda inklużi fis-sett ta’ għodda, tnejn jew tlieta biss jidhru bħala għodod li jistgħu jiggwidaw id-deċiżjoni f’dak li jirrigwarda l-kwalità tal-impjieg, il-protezzjoni soċjali, il-livell ta’ remunerazzjoni, eċċ. Dan huwa b’mod ċar qasam fejn għandu jissaħħaħ is-sett ta’ għodda.

3.4 Ċaqliq gradwali tal-VI lejn it-tnaqqis tal-ispejjeż?

3.4.1 Il-kwantifikazzjoni tal-piżijiet regolatorji u amministrattivi

3.4.1.1 Il-programm REFIT għandu l-għan li jidentifika l-piżijiet inutli, l-inkonsistenzi jew il-miżuri ineffettivi u jieħdu l-miżuri kollha meħtieġa sabiex jinstab rimedju għas-sitwazzjoni. Fl-2013, fil-qafas tal-programm REFIT, twettaq immappjar tal-ġabra leġislattiva kollha tal-UE.

3.4.1.2 Il-Kunsill Kompetittività tal-UE stieden lill-Kummissjoni biex tiżviluppa u tistabbilixxi miri ta’ tnaqqis fl-oqsma partikolarment ta’ piż, b’mod speċjali għall-SMEs (14).

3.4.1.3 Il-Kunsill Kompetittività tas-26 ta’ Mejju 2016 laqa’ wkoll “l-impenn tal-Kummissjoni fil-Ftehim Interistituzzjonali biex tkompli tikkwantifika l-isforzi ta’ simplifikazzjoni u t-tnaqqis tal-piż amministrattiv tagħha, biex tippreżenta stħarriġ annwali dwar il-piżijiet, u, fejn possibbli, tikkwantifika t-tnaqqis tal-piżijiet regolatorji jew il-potenzjal tal-iffrankar ta’ proposti individwali jew ta’ atti legali” (15).

3.4.2 Il-Kumitat jitlob lill-Kummissjoni biex tibqa’ attenta f’li tikkontrolla t-tnaqqis tal-piż regolatorju ma jnaqqasx l-effettività u l-kwalità globali tal-politiki tal-UE, speċjalment fl-oqsma soċjali, ambjentali, tal-protezzjoni tal-konsumatur u fir-rigward tal-SMEs u tal-mikrointrapriżi.

4. Proposti u rakkomandazzjonijiet

4.1 Minkejja l-progress li diġà sar, l-ekosistema Ewropea fil-qasam tal-VI għad trid tiġi żviluppata iżjed. Aħna nipproponu seba’ punti ta’ titjib biex tissaħħaħ il-kwalità tal-VI u jitħeġġeġ il-kontribut tas-soċjetà ċivili organizzata fit-tfassil u l-implimentazzjoni tal-leġislazzjoni.

4.2 Speċifikazzjonijiet għal studji fil-qasam tal-VI li jkunu trasparenti, aċċessibbli u pluralisti

4.2.1 Il-Kumitat jitlob li l-Kummissjoni tiċċara iktar il-metodoloġija użata biex jiġi kkalkulat l-impatt tal-inizjattiva tagħha, l-ambitu tal-istudju u kull limitu tal-istudju (limiti territorjali, il-gruppi destinatarji, eċċ.).

4.2.2 Jekk xi partijiet jew sottopartijiet sinifikanti tal-VI jiġu esternalizzati, il-Kumitat jitlob li jiġi ppubblikat l-isem tal-kandidat.

4.2.3 Huwa importanti li l-ispeċifikazzjonijiet jiddeskrivu b’mod ċar ix-xenarji alternattivi li juru l-konsegwenzi tal-għażliet kollha possibbli, inklużi: — il-kompetittività tal-UE u l-intrapriżi tagħha; — il-protezzjoni soċjali u ambjentali; — l-iżvilupp tal-mikrointrapriżi u l-intrapriżi ż-żgħar; — l-ugwaljanza bejn in-nisa u l-irġiel; — il-koeżjoni territorjali, eċċ.

4.2.4 Huwa importanti li finalment tiġi privileġġjata proposta li tlaqqa’ flimkien bl-aħjar mod possibbli d-dimensjonijiet differenti fid-dawl tal-Artikolu 3(3) tat-TUE (16) u l-Artikolu 9 tat-TFUE (17).

4.2.5 Biex jappoġġjaw lill-koleġislaturi fl-abbozzar tal-emendi tagħhom, il-VI għandhom jipprovdu alternattivi li jipprevedu, pereżempju, xenarji li jirrispettaw aktar l-impjieg, il-protezzjoni soċjali u ambjentali, il-koeżjoni territorjali u l-politika tal-konsumatur.

4.3 It-twessigħ tar-reġistru Ewropew tal-VI

4.3.1 It-trasparenza hija prerekwiżit essenzjali għall-governanza tajba. Fir-reġistru (18) tad-dokumenti tal-Kummissjoni hemm il-lista tal-valutazzjonijiet tal-impatt u l-Opinjonijiet korrispondenti tal-RSB. Dan ir-reġistru huwa madankollu ftit li xejn magħruf mill-pubbliku inġenerali, u huwa disponibbli biss bl-Ingliż.

4.3.2 Il-Kumitat għalhekk jitlob li l-Kummissjoni tagħmel mod li dan is-sit isir aktar magħruf, bil-kooperazzjoni tal-organizzazzjonijiet intermedjarji, u li tinkludi l-fehmiet tal-partijiet interessati u l-istudji rilevanti, inklużi s-sommarji tal-VI, u tiffaċilita l-qari bil-lingwi l-oħra tal-UE.

4.4 Il-ħtieġa ta’ approċċ kwalitattiv

4.4.1 Il-KESE jirrakkomanda li l-approċċ kwantitattiv jew monetarju jiffunzjona b’mod għalkollox ugwali ma’ approċċ kwalitattiv, li jiffoka fuq id-dimensjoni umana tal-prossimità, l-ugwaljanza bejn in-nisa u l-irġiel u l-kuntatt mal-kuntest reali. Ir-raġunijiet li jitolbu li ninvestu f’approċċ kwalitattiv jinkludu dawn li ġejjin: — id-diffikultà li jitkejlu l-effetti fuq perjodu ta’ żmien medju u fit-tul fuq l-interess ġenerali tal-UE. L-approċċi bbażati fuq l-ispejjeż jsibu diffikultà biex ikejlu l-iżviluppi reali mil-lat soċjali jew ta’ żvilupp sostenibbli; — in-nuqqas ta’ data disponibbli jew affidabbli. Il-metodi ekonometriċi u kwantitattivi ma jistgħux jikkalkulaw l-impatti kollha. Fil-biċċa l-kbira tagħhom, dawn huma limitati f’li jiġġeneralizzaw u jaggregaw id-data li ta’ spiss tkun parzjali jew mhux kompluta, u titwarrab kwalunkwe informazzjoni li ma tistax titkejjel: il-kwalità tad-djalogu soċjali, l-iżvilupp tal-protezzjoni soċjali, il-livell tal-inklużjoni reġjonali, il-livell reali tal-prekarjetà u l-esklużjoni, eċċ.; — l-inkomparabbiltà tad-data. Il-metodi kwantitattivi jvarjaw fin-natura tagħhom. Il-kampjuni, is-snin ta’ referenza, u d-data xjentifika jvarjaw minn metodu għal ieħor. Għalhekk, huwa ta’ spiss diffiċli li jsiru paraguni bejn il-metodi u li jinsiltu tagħlimiet siewja minnhom; — il-kunfidenzjalità. L-approċċi kunfidenzjali huma bbażati fuq kampjuni, stħarriġ, u sondaġġi pubbliċi parzjali. Min-natura tagħhom, tali approċċi jħallu barra ċerta informazzjoni kunfidenzjali dwar il-klima soċjali ta’ intrapriża, industrija jew settur partikolari.

4.4.2 Il-VI għandhom dejjem jiffavorixxu approċċ abbażi tal-ispejjeż u l-benefiċċji. It-tnaqqis fin-numru ta’ mard u l-livelli ta’ tniġġis, emissjonijiet li jniġġsu u ta’ inċidenti qatt ma jista’ jiġi ddeterminat sempliċement fuq il-bażi ta’ VI kwantitattivi biss. Kompetizzjoni aktar ġusta, kummerċ ġust u kundizzjonijiet aħjar tax-xogħol ma jistgħux jiġu ddeterminati fuq il-bażi ta’ VI kwantitattivi. Huwa kruċjali li l-Kummissjoni tagħti preċedenza lil valutazzjoni kwalitattiva, fl-interess tal-partijiet kollha interessati.

4.5 Il-ħtieġa ta’ approċċ metodoloġiku konverġenti fil-livell tal-matriċi ta’ riċerka

4.5.1 Minkejja li l-FII kkonkluda li kull istituzzjoni setgħet jiżviluppa l-metodoloġija proprja tagħha, il-Kumitat jipproponi li l-PE, il-Kunsill u l-Kummissjoni jagħmlu riflessjoni fil-fond dwar dan is-suġġett, u din għandha tkun miftuħa wkoll għall-Kumitat.

4.5.2 Din mhijiex tant kwistjoni li tiġi proposta metodoloġija uniformi iżda li jkun hemm qbil minn qabel dwar matriċi metodoloġika konverġenti, jiġifieri dwar l-elementi metodoloġiċi bażiċi, bħalma huma d-definizzjoni tal-ambitu tal-istudju, l-istrateġija tar-riċerka, l-għażla tal-għodod, l-alternattivi preferuti, eċċ.

4.5.3 L-għan fit-tul huwa li jiġi promoss djalogu fir-rigward tal-għażliet metodoloġiċi privileġġjati mill-Kummissjoni sabiex jiġi faċilitat ix-xogħol ta’ emendar f’kull istituzzjoni.

4.5.4 B’dan il-mod, il-proposti tal-Kumitat f’dan il-kuntest jistgħu jintlaqgħu b’mod aktar favorevoli mill-koleġislaturi.

4.6 Evalwazzjoni mmirata tal-kwalità tal-VI mill-Kumitat

4.6.1 Il-KESE għandu unità ddedikata għall-evalwazzjoni kwalitattiva ex post ta’ ċerti leġislazzjonijiet Ewropej immirati. Fil-futur, din l-unità tista’ tiffaċilita l-azzjoni tal-membri tal-Kumitat u anke tipprovdi analiżi ta’ ċerti VI, teżamina l-aspetti metodoloġiċi u tagħti opinjoni dwar jekk id-dimensjonijiet ekonomiċi, soċjali, ambjentali jew territorjali għandhomx jiġu kkunsidrati. Din il-ħidma għandha wkoll tiffaċilita l-iżvilupp ta’ kwalunkwe Opinjoni konsultattiva tal-KESE relatata mal-abbozzi ta’ leġislazzjoni mħejjija minn dawn l-istess valutazzjonijiet tal-impatt.

4.6.2 Għandu jitwaqqaf djalogu regolari bejn il-KESE u l-Kummissjoni Ewropea dwar il-konsultazzjonijiet u l-valutazzjonijiet tal-impatt.

4.7 Kooperazzjoni bejn il-KESE u l-RSB

4.7.1 Għandhom jiġu kkunsidrati l-modi ta’ kooperazzjoni informali iżda regolari bejn l-RSB u l-Kumitat.

4.7.2 Minbarra skambju ta’ fehmiet informali u kooperazzjoni ad hoc, huwa importanti li titrawwem kollaborazzjoni dinamika mal-Kumitat fuq iż-żewġ naħat: — l-organizzazzjoni ta’ skambji ta’ fehmiet regolari dwar l-approċċi metodoloġiċi fil-qasam tal-VI u l-prattiki tajbin, dwar l-emendi sostanzjali għall-proposti tal-Kummissjoni kif ukoll fuq l-eżerċizzju għas-semplifikazzjoni u t-tnaqqis tal-piż regolatorju; — informazzjoni adegwata lill-Kumitat qabel kwalunkwe inizjattiva tal-Kummissjoni li tinkludi dimensjoni sostanzjali fil-qasam soċjali u tal-impjieg, ambjentali u tal-koeżjoni territorjali fil-livell tal-VI. Għal dan il-għan, il-Kumitat għandu jkun wieħed mid-destinatarji li lilhom il-Kummissjoni tindirizza l-valutazzjonijiet preliminari (inception evaluation) u l-valutazzjonijiet tal-impatt tagħha.

4.7.3 Min-naħa tiegħu, il-Kumitat ser jiżviluppa, fejn ikun meħtieġ, sommarju tar-rakkomandazzjonijiet ewlenin tiegħu dwar l-ambitu kopert mill-valutazzjoni tal-impatt partikolari u jressaq kwalunkwe data jew informazzjoni li tista’ tkun rilevanti għax-xogħol tal-Kummissjoni fil-qasam tal-VI u l-eżami relatat ma’ dan min-naħa tal-RSB.

4.7.4 l-Kumitat ser jikkondividi wkoll il-valutazzjoni ex-post tiegħu dwar l-implimentazzjoni u l-infurzar tal-leġislazzjoni.

Brussell, l-20 ta’ Settembru 2017. Il-President tal-Kumitat Ekonomiku u Soċjali Ewropew Georges DASSIS

(1) It-taqsira tfisser il-Programm dwar l-Idoneità u l-Prestazzjoni tar-Regolamentazzjoni.

(2) ĠU C 303, 19.8.2016, p. 45.

(3) ĠU C 303, 19.8.2016, p. 45.

(4) Ftehim Interistituzzjonali dwar Tfassil aħjar tal-Liġijiet (ĠU L 123, 12.5.2016, p. 1).

(5) Fir-rapport annwali tiegħu tal-2016 https://ec.europa.eu/info/law/law-making-process/regulatory-scrutiny-board_en#annual-reports

(6) The Evaluation Partnership Limited (2007), https://ec.europa.eu/info/law-making-process/planning-and-proposing-law/impact-assessments_mt

(7) Il-valutazzjonijiet tal-impatt fl-istituzzjonijiet tal-UE huma ta’ appoġġ għat-teħid tad-deċiżjonijiet?, Rapport speċjali tal-Qorti Ewropea tal-Awdituri Nru 3, 2010, punt 64, p. 36.

(8) L-Artikolu 9 tat-TFUE jistipula li: “Fid-definizzjoni u l-implimentazzjoni tal-politiki u l-azzjonijiet tagħha, l-Unjoni tieħu kont tal-ħtiġijiet marbuta mal-promozzjoni ta’ livell għoli ta’ impjieg, mal-garanzija ta’ protezzjoni soċjali adegwata, mal-ġlieda kontra l-esklużjoni soċjali kif ukoll ma’ livell għoli ta’ edukazzjoni, taħriġ u protezzjoni tas-saħħa tal-bniedem”.

(9) ĠU C 24, 28.1.2012, p. 29.

(10) https://ec.europa.eu/info/better-regulation-guidelines-and-toolbox_mt

(11) Better Regulation Guidelines, SWD(2015) 111, 19 ta’ Mejju 2015 (mhux disponibbli bil-Malti).

(12) Renda A., Schrefler L., Luchetta G. u Zavatta R. (2013) Assessing the costs and benefits of regulation. A CEPS – Economisti Associati Study for the European Commission.

http://ec.europa.eu/smart-regulation/impact/commission_guidelines/docs/131210_cba_study_sg_final.pdf, studju ċċitat minn Isabelle Schömann f’“EU Refit machinery ’cutting red tape’ at the cost of the acquis communautaire”, f’Policy brief 5/2015, ETUI, 2015.

(13) Il-linji gwida dwar il-valutazzjoni tal-impatt tal-Kummissjoni u materjal ieħor relatat huma disponibbli f’dan l-indirizz: https://ec.europa.eu/info/law-making-process/planning-and-proposing-law/impact-assessments_mt

(14) Punt 9 tal-Konklużjonijiet tal-Kunsill – Regolamentazzjoni aħjar biex tissaħħaħ il-kompetittività, Dokument 8849/16 tat-18 ta’ Mejju 2016.

(15) Punt 7 tal-Konklużjonijiet tal-Kunsill tas-26 ta’ Mejju 2016 – Regolamentazzjoni aħjar biex tissaħħaħ il-kompetittività, Dokument 8849/16 tat-18 ta’ Mejju 2016.

(16) “L-Unjoni għandha tistabbilixxi suq intern. Hija għandha taħdem għall-iżvilupp sostenibbli tal-Ewropa mibni fuq tkabbir ekonomiku bilanċjat u stabbiltà tal-prezzijiet, ekonomija soċjali tas-suq kompetittiva ħafna, intiża li twassal għal livell massimu ta’ impjieg u progress soċjali, u livell għoli ta’ protezzjoni u ta’ titjib tal-kwalità tal-ambjent. Hija għandha tippromwovi l-iżvilupp xjentifiku u teknoloġiku.”

(17) Ara n-nota 6 f’qiegħ il-paġna.

(18) Dan ir-reġistru jista’ jiġi kkonsultat fis-sit web tal-Kummissjoni Ewropea f’dan l-indirizz: http://ec.europa.eu/transparency/regdoc/?fuseaction=ia